Hei, denne artikkelen er over ett år gammel og kan inneholde utdatert informasjon

(Dagbladet): Det er VG som i dag avslører at utenriksminister Jonas Gahr Støre trakk utlysningen av stillingen som ambassadør ved OECD-delegasjonen i Paris, da han fikk vite at hans tidligere kollega Tore Eriksen hadde søkt.

Støre ga personlig Eriksen den prestisjefylte jobben på tross av at det var tre andre søkere til stillingen.

De to kjenner hverandre fra tiden de jobbet ved Statsministerens kontor (SMK) mellom 1993 og 1995.

- Utover det kjenner jeg ham som en erfaren og respektert embetsmann som jeg har møtt i jobbsammenheng også senere, sier Støre til VG i dagens papirutgave.

Ekstraordinær lønn Eriksen er tidligere finansråd, og var med på å utforme den såkalte handlingsregelen i 2001, sammen med statsminister Jens Stoltenberg og daværende finansminister Karl Erik Schjøtt-Pedersen.

Som ambassadør i Paris har Eriksen til salt i maten og vel så det. Likevel er en grunnlønn på 806 000 lavere enn han hadde som departemetsråd i Finansdepartementet.

Men Utenriksdepartementet (UD) fant en løsning:

Departementet har mulighet til å lønne sine ledere 30 prosent mer enn det stillingen tilsier. Ønsker de å gi et enda kraftigere lønnsløft, er det mulig å søke Fornyings- og administrasjonsdepartementet (FAD) om det. Men kun én eneste gang er et slikt tillegg blitt gitt, og det er til Tore Eriksen, som får et individuelt tillegg på 357 000 kroner i året.

Konetillegg og skattefordeler På toppen av en grunnlønn på 1,1 millioner kroner, kommer et skattefritt utenlandstillegg på 357 000 kroner. I tillegg får han et såkalt konetillegg, på 132 000, siden Eriksens kone Ann-Marit Sæbønes er med til Paris.

FINANSRÅD: Her er tidligere finansråd Tore Eriksen på jobb i Finansdepartementet. Foto: Jacques Hvistendahl / Dagbladet Vis mer

Samtidig hever også kona statlig millionlønn.

Tidligere Ap-ordfører Sæbønes har en særskilt jobbsituasjon. Hun er ansatt som spesialrådgiver i Barne- og likestillingsdepartementet (BLD), med en årslønn på 1 029 100 kroner. BLD opplyser til VG at hun er jevnlig på sitt kontor i Oslo, men har tillatelse til å jobbe fra sitt hjemmekontor i Paris.

Paret har også flere skattefordeler, i tillegg til at de bor gratis i en leilighet UD betaler 1,1 milllioner kroner i året for.

- Som ansatt i Utenriksdepartementet forholder jeg meg til de regelverk som gjelder. Spørsmål om vilkårene her bør rettes til avtalepartnerne, sier Eriksen til VG.

